Title: กฎกระทรวง ฉบับที่ 3 (พ.ศ. 2541) ออกตามความในพระราชบัญญัติข้อมูลข่าวสารของราชการ พ.ศ.2540

กฎกระทรวง

กฎกระทรวง
ฉบับที่ ๓ (พ.ศ. ๒๕๔๑)
ออกตามความในพระราชบัญญัติข้อมูลข่าวสารของราชการ
พ.ศ. ๒๕๔๐[๑]

อาศัยอำนาจตามความในมาตรา ๕ และมาตรา ๒๖ วรรคสี่
แห่งพระราชบัญญัติข้อมูลข่าวสารของราชการ พ.ศ. ๒๕๔๐
นายกรัฐมนตรีโดยคำเสนอแนะของคณะกรรมการข้อมูลข่าวสารของราชการ ออกกฎกระทรวงไว้
ดังต่อไปนี้

ข้อ ๑ 
ก่อนครบกำหนดระยะเวลาที่กำหนดในมาตรา ๒๖ วรรคสอง
แห่งพระราชบัญญัติข้อมูลข่าวสารของราชการ พ.ศ. ๒๕๔๐ ไม่น้อยกว่าสามเดือน
หากหน่วยงานของรัฐเจ้าของข้อมูลข่าวสาร
ประสงค์จะขอขยายระยะเวลาไม่เปิดเผยข้อมูลออกไปอีก ให้จัดทำบัญชีข้อมูลข่าวสารที่จะขอขยายระยะเวลาไม่เปิดเผยพร้อมทั้งเหตุผลยื่นต่อบุคคล
ดังต่อไปนี้
(๑)
ส่วนราชการที่ขึ้นตรงต่อนายกรัฐมนตรีและสำนักงานปลัดสำนักนายกรัฐมนตรีให้ยื่นต่อนายกรัฐมนตรี
(๒) สำนักงานเลขานุการรัฐมนตรี สำนักงานปลัดกระทรวง
หรือสำนักงานปลัดทบวง ให้ยื่นต่อรัฐมนตรีว่าการ
(๓) กรม
หรือส่วนราชการที่เรียกชื่ออย่างอื่นและมีฐานะเป็นกรม
ให้ยื่นต่อปลัดสำนักนายกรัฐมนตรี หรือปลัดกระทรวง แล้วแต่กรณี 
(๔) สำนักงานจังหวัด หรือสำนักงานอำเภอ
ให้ยื่นต่อผู้ว่าราชการจังหวัด
(๕) กรุงเทพมหานคร องค์การบริหารส่วนจังหวัด
ให้ยื่นต่อรัฐมนตรีว่าการกระทรวงมหาดไทย
(๖) เทศบาล สุขาภิบาล ให้ยื่นต่อผู้ว่าราชการจังหวัด
(๗) องค์การบริหารส่วนตำบล ให้ยื่นต่อนายอำเภอ
(๘) สำนักงานเลขาธิการสภาผู้แทนราษฎร
หรือสำนักงานเลขาธิการวุฒิสภา ให้ยื่นต่อประธานสภาผู้แทนราษฎร หรือประธานวุฒิสภา
แล้วแต่กรณี 
(๙) ศาล หรือศาลภาค ให้ยื่นต่ออธิบดีศาล นั้น ๆ
(๑๐) รัฐวิสาหกิจ องค์กรควบคุมวิชาชีพ
หน่วยงานอิสระของรัฐหรือหน่วยงานอื่นของรัฐ
ให้ยื่นต่อผู้มีอำนาจควบคุมหรือกำกับดูแล แล้วแต่กรณี

ข้อ ๒ 
เมื่อได้รับบัญชีข้อมูลข่าวสารที่จะขอขยายระยะเวลาไม่เปิดเผย
ให้ผู้มีอำนาจพิจารณาให้ความเห็นชอบตามข้อ ๑
แต่งตั้งคณะกรรมการขึ้นคณะหนึ่งประกอบด้วย
บุคคลตามความจำเป็นแต่ต้องไม่น้อยกว่าสามคน เพื่อพิจารณาเรื่องดังกล่าว
คณะกรรมการตามวรรคแรก
จะต้องประกอบด้วยบุคคลซึ่งมิได้อยู่ในสังกัดของหน่วยงานของรัฐซึ่งเป็นเจ้าของข้อมูลข่าวสารดังกล่าว
เป็นองค์คณะไม่น้อยกว่าสองในสาม

ข้อ ๓ 
การประชุมของคณะกรรมการที่ตั้งขึ้นตามข้อ ๒ ให้นำบทบัญญัติมาตรา ๗๙
ถึงมาตรา ๘๔ แห่งพระราชบัญญัติวิธีปฏิบัติราชการทางปกครอง พ.ศ. ๒๕๓๙
มาใช้บังคับโดยอนุโลม

ข้อ ๔ 
เมื่อคณะกรรมการพิจารณาแล้วมีมติประการใด ให้หัวหน้าหน่วยงานเจ้าของข้อมูลข่าวสารปฏิบัติตามมติของคณะกรรมการ

ให้ไว้ ณ วันที่ ๒๕ มิถุนายน พ.ศ. ๒๕๔๑
ชวน  หลีกภัย
นายกรัฐมนตรี

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๖ วรรคสี่
แห่งพระราชบัญญัติข้อมูลข่าวสารของราชการ พ.ศ.
๒๕๔๐ กำหนดให้มีการตรวจสอบหรือทบทวนมิให้มีการขยายระยะเวลาไม่เปิดเผยข้อมูลข่าวสารของราชการจนเกินความจำเป็น  จึงจำเป็นต้องออกกฎกระทรวงนี้

วันทิตา/ปรับปรุง
๓๑ มีนาคม ๒๕๕๗

วิชพงษ์/ตรวจ
๓๑ มีนาคม ๒๕๕๗

[๑] ราชกิจจานุเบกษา เล่ม ๑๑๕/ตอนที่ ๔๑ ก/หน้า ๖/๑๐ กรกฎาคม ๒๕๔๑